૩૭૧ શાળાની સલામતી સીસીટીવી કેમેરાના અભાવે ‘ભગવાન ભરોસે’ છે. પરંતુ આશ્ચર્યજનક રીતે વિદ્યાર્થિનીઓની સલામતીના ભોગે પોતાની એસી ઓફિસમાં સીસીટીવી કેમેરા લગાવવામાં સ્કૂલબોર્ડના ચેરમેન પંકજસિંહ ચૌહાણ અને સ્કૂલબોર્ડના શાસનાધિકારી એલ.ડી. દેસાઇ ભારે અધીરા થયા હતા. શાનદાર એસી ઓફિસમાં બેસીને વહીવટ સંભાળતા આ મહાનુભાવો કોનાની ફફડાટ અનુભવતા હતા કે પોતપોતાની ઓફિસને સૌથી પહેલા સીસીટીવી કેમેરાથી સજજ કર્યા? પ્રજાના પરસેવાનાં નાણાંથી લાખો રૂપિયાના ખર્ચે બંનેે ઓફિસનું રિવોવેશન કરાયું. આ રિનોવેશન દરમ્યાન કોઇક વાસ્તુશાસ્ત્રીની સલાહ મુજબ બેઠક વ્યવસ્થા બદલાઇ. આ બેઠક વ્યવસ્થા બદલાયા છતાં પણ સ્કૂલ બોર્ડનો ખાડે ગયેલો વહીવટ સુધર્યો નથી. તેની પ્રતીતિ તો શાહપુરની ઘટનાથી થઇ ગઇ છે. પરંતુ રિનોવેશન દરમ્યાન એક મહિનો મુખ્યાલયની બિલ્ડિંગના ભોંયતળિયે બેસનાર ચેરમેન, શાસનાધિકારી નવીનીકરણ કરાયેલી ઓફિસમાં બેઠા બાદ છ મહિને પણ સીસીટીવી કેમેરા સાચવીને સમયસર ચાલુ કરાવી શક્યા નથી. જેના કારણે શાળાઓમાં કરોડો રૂપિયાના ખર્ચે સીસીટીવી કેમેરા લગાવ્યા બાદ ચેરમેન ચૌહાણ અને શાસનાધિકારી દેસાઇ આ સીસીટીવી કેમેરાઓને લુખ્ખાં તત્ત્વોથી સાચવી શકશે કે કેમ તેવી ચર્ચા ઊઠી છે.